62022TJ0171_RES
Cauza T‑171/22
ORșiOS
împotriva
Comisiei Europene
Hotărârea Tribunalului (Camera a noua) din 6 septembrie 2023
„Funcție publică – Funcționari – Pensie pentru limită de vârstă – Drepturi de pensie dobândite anterior intrării în serviciul Uniunii – Transfer în sistemul Uniunii – Perioadă de serviciu mai mică de 10 ani – Deces – Refuzul de a restitui capitalul reprezentând drepturile de pensie naționale transferate și drepturile de pensie dobândite în SPIUE – Articolul 11 alineatul (1) și articolul 12 alineatul (1) litera (b) din anexa VIII la statut – Îmbogățire fără justă cauză”
Funcționari – Pensii – Drepturi de pensie dobândite anterior intrării în serviciul Uniunii – Transfer în sistemul Uniunii – Demisia și decesul funcționarului – Refuzul de a restitui succesorilor săi în drepturi capitalul reprezentând drepturile de pensie naționale transferate și drepturile de pensie dobândite în sistemul Uniunii – Funcționar decedat care nu solicitase transferul drepturilor sale de pensie către un alt sistem de pensie după demisia sa și înainte de decesul său – Existența unei îmbogățiri fără justă cauză a Uniunii – Inexistență
[Statutul funcționarilor, anexa VIII, art. 11 alin. (1) și (2) și art. 12 alin. (1) lit. (b)]
(a se vedea punctele 33, 46-52 și 54-56)
Rezumat
Reclamanții, OR și OS, sunt copiii și singurii moștenitori ai funcționarului decedat A, intrat în serviciul Uniunii Europene la 16 iulie 2003.
În septembrie 2005, acesta a transferat către sistemul de pensii al instituțiilor Uniunii Europene (denumit în continuare „SPIUE”) capitalul reprezentând drepturile de pensie naționale dobândite înainte de intrarea sa în serviciul Uniunii. În continuare, el a obținut un concediu pentru interese personale pe perioada cuprinsă între 17 septembrie 2008 și demisia sa la 16 septembrie 2020.
La data depunerii demisiei sale, funcționarul decedat a adresat o întrebare Oficiului pentru Administrarea și Plata Drepturilor Individuale (PMO) al Comisiei Europene cu privire la procedura care trebuia urmată pentru a beneficia de un transfer al drepturilor sale de pensie dobândite în cadrul SPIUE către un alt sistem de pensii. El a decedat însă la 5 ianuarie 2021, fără să fi introdus în mod formal o cerere în acest sens.
La 18 martie 2021, reclamanții, în calitatea lor de succesori în drepturi, au introdus o cerere având ca obiect restituirea, pe de o parte, a capitalului reprezentând drepturile de pensie naționale dobândite de funcționarul decedat înainte de intrarea sa în serviciul Uniunii și transferat către SPIUE și, pe de altă parte, a capitalului corespunzător drepturilor de pensie dobândite de acesta în cadrul SPIUE anterior decesului.
Prin decizia din 12 iulie 2021 (denumită în continuare „decizia atacată”), PMO a respins această cerere, arătând că funcționarul decedat nu putea pretinde să beneficieze de o pensie a Uniunii, întrucât s‑a aflat în serviciu timp de mai puțin de 10 ani, și că nicio dispoziție statutară nu permitea rambursarea capitalului reprezentând drepturile de pensie dobândite în cadrul SPIUE, inclusiv drepturile transferate către SPIUE de un fost funcționar.
Sesizat de reclamanți, Tribunalul respinge acțiunea lor, aducând precizări cu privire la procedurile de transfer al drepturilor de pensie naționale dobândite înainte de intrarea în serviciul Uniunii către SPIUE, precum și al drepturilor de pensie dobândite în cadrul SPIUE către un alt sistem de pensii, în contextul decesului unui fost funcționar sau agent.
Aprecierea Tribunalului
Tribunalul respinge motivul unic de anulare întemeiat pe îmbogățirea fără justă cauză a Uniunii, amintind, cu titlu introductiv, că o acțiune în restituire întemeiată pe îmbogățirea fără justă cauză a Uniunii impune, pentru a fi admisă, îndeplinirea a două condiții cumulative, și anume dovada, pe de o parte, a îmbogățirii fără temei juridic valabil a Uniunii și, pe de altă parte, a unei sărăciri a reclamantului legate de îmbogățirea menționată.
În ceea ce privește prima condiție, Tribunalul arată că dispozițiile statutului prevăd posibilitatea funcționarilor sau a agenților care intră în serviciul Uniunii de a transfera către SPIUE drepturile de pensie dobândite în cadrul activităților lor profesionale precedente (denumit în continuare „transferul «in»”) (
1
), precum și posibilitatea celor care își încetează activitatea în serviciul Uniunii de a transfera drepturile dobândite în cadrul SPIUE către un alt fond de pensii sau o societate de asigurări privată care prezintă anumite garanții specifice (denumit în continuare „transferul «out»”) (
2
). Contribuțiile la SPIUE din partea funcționarilor și a agenților, indiferent dacă este vorba despre contribuțiile rezultate din atribuțiile în serviciul Uniunii sau despre cele care decurg dintr‑un transfer „in”, au ca finalitate finanțarea SPIUE în vederea unei viitoare plăți a unei pensii pentru limită de vârstă și nu constituie, așadar, un capital de care ar putea să dispună aceștia.
Pe de altă parte, nicio dispoziție din statut, din anexele la acesta sau din Dispozițiile generale de aplicare (
3
) nu prevede posibilitatea sau obligația de a restitui în tot sau în parte contribuțiile corespunzătoare drepturilor de pensie dobândite în cadrul SPIUE, inclusiv cele care rezultă dintr‑un transfer „in”, un astfel de transfer fiind prin natura sa irevocabil (
4
), unui funcționar sau unui agent care a demisionat înainte de a fi efectuat 10 ani de serviciu sau, în caz de deces, succesorilor săi în drepturi. Singura obligație impusă administrației în astfel de împrejurări constă în a‑i comunica funcționarului sau agentului, în momentul în care își încetează definitiv atribuțiile, valoarea echivalentului actuarial corespunzător tuturor drepturilor de pensie dobândite în cadrul SPIUE (
5
). Numai o cerere de transfer „out” permite funcționarului sau agentului să transfere echivalentul actuarial al drepturilor sale de pensie dobândite în cadrul SPIUE către un alt sistem de pensii.
În speță, Tribunalul arată că funcționarul decedat nu a efectuat 10 ani de serviciu înainte de demisia sa și nici nu a împlinit vârsta de 66 de ani, condiții impuse totuși pentru a pretinde să beneficieze de o pensie pentru limită de vârstă, și că nu a introdus o cerere de transfer „out” al echivalentului actuarial al drepturilor sale de pensie dobândite în cadrul SPIUE anterior decesului.
Rezultă că, în absența unei plăți a pensiei pentru limită de vârstă funcționarului decedat și a introducerii de către acesta a unei cereri de transfer „out”, nu se poate considera că îmbogățirea Uniunii ca urmare a conservării, în urma decesului său, a contribuțiilor plătite de el la SPIUE este lipsită de temei juridic valabil.
Întrucât nu s‑a stabilit existența unei îmbogățiri fără temei juridic, Tribunalul respinge acțiunea în totalitate, fără a fi necesar să se examineze dacă este îndeplinită a doua condiție de care depinde constatarea existenței unei îmbogățiri fără justă cauză.
(
1
)	Articolul 11 alineatul (2) din anexa VIII la Statutul funcționarilor Uniunii Europene (denumit în continuare „statutul”).
(
2
)	Articolul 11 alineatul (1) și articolul 12 alineatul (1) litera (b) din anexa VIII la statut.
(
3
)	Decizia C(2011) 1278 a Comisiei din 3 martie 2011 privind Dispozițiile generale de aplicare a articolelor 11 și 12 din anexa VIII la statut privind transferul drepturilor de pensie, publicată în Informații administrative nr. 17-2011 din 28 martie 2011 (denumite în continuare „DGA”).
(
4
)	Articolul 8 alineatul (5) din DGA.
(
5
)	Articolul 3 alineatul (1) din DGA.